作者:杜甫
標題:橋陵詩三十韻，因呈縣內諸官
內容:先帝昔晏駕，茲山朝百靈。崇岡擁象設，沃野開天庭。即事壯重險，論功超五丁。坡陀因厚地，卻略羅峻屏。雲闕虛冉冉，風松肅泠泠。石門霜露白，玉殿莓苔青。宮女晚知曙，祠官朝見星。空梁簇畫戟，陰井敲銅瓶。中使日夜繼，惟王心不寧。豈徒恤備享，尚謂求無形。孝理敦國政，神凝推道經。瑞芝產廟柱，好鳥鳴巖扃。高嶽前嵂崒，洪河左瀅濙。金城蓄峻址，沙苑交回汀。永與奧區固，川原紛眇冥。居然赤縣立，臺榭爭岧亭。官屬果稱是，聲華真可聽。王劉美竹潤，裴李春蘭馨。鄭氏才振古，啖侯筆不停。遣辭必中律，利物常發硎。綺繡相輾轉，琳琅愈青熒。側聞魯恭化，秉德崔瑗銘。太史候鳧影，王喬隨鶴翎。朝儀限霄漢，容思回林坰。轗軻辭下杜，飄颻陵濁涇。諸生舊短褐，旅泛一浮萍。荒歲兒女瘦，暮途涕泗零。主人念老馬，廨署容秋螢。流寓理豈愜，窮愁醉未醒。何當擺俗累，浩蕩乘滄溟。